《五言蓬莱山送徐仲微赴蓬莱令》
宋代·沈遘

渤海三神山，蓬莱隐嵯峨。仙人桂叶舟，浮矣明月波。

惊尘不可到，飞鸟不能过。世人但传闻，欲往为奈何。

胡然古荒王，甘心事欺詑。于今祷祠迹，往往存山阿。

当时燕齐间，方士肩相摩。遗俗颇沦胥，官不严禁诃。

子去为邑尹，施舍各有科。兹实系教化，无宜反媕婀。

平生学诗书，仁术尝切磋。毋曰百里小，民人岂不多。

谁当之武城，敢复闻弦歌。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。